Aprill 2020

Aprill 2020, kroonika.

2020. aasta aprill algas kolmapäeval ja lõppes 30 ööpäeva pärast neljapäeval.

1. aprill

 2019.–2020. aasta koroonapandeemia:
 Ameerika Ühendriikides andis Florida osariigi kuberner Ron DeSantis inimestele korralduse vähemalt järgmised 30 päeva kodus püsida, välja arvatud eluliste vajaduste rahuldamiseks vajalikud käigud. Kuberneri otsus jõustus 2. aprillist.
 Hiina teatas ööpäevaga lisandunud 130 asümptomaatilisest koroona- (COVID-19) juhust. Sündmus väärib mainimist, kuna tegemist oli esimese korraga, mil Hiina võimud hakkasid arvet pidama või vähemalt avalikult infot jagama ilma sümptomiteta haigusjuhtudest.
 Iisraeli terviseministril Yaakov Litzmanil ja tema abikaasal diagnoositi koroona. Riigis kokku oli selleks ajaks diagnoositud 6092 haigusjuhtu, 26 inimest olid haiguse tüsistustesse surnud.
 Kuuba valitsus peatas alates 2. aprillist kõik rahvusvahelised lennud.
 Prantsusmaa valitsuse andmetel suri ööpäeva jooksul koroona tüsistustesse 509 inimest, millega suurenes koroonaga seoses surnute arv riigis 4032 inimeseni.
 Suurbritannias jäeti koroona leviku tõttu esimest korda alates Teisest maailmasõjast ära maailma tennise üks suursündmusi, Wimbledoni turniir, mis oleks pidanud toimuma 29. juunist kuni 12. juulini 2020.
 Eestis lisandus Terviseameti andmetel ööpäevaga 34 uut koroonajuhtu, millega kokku oli riigis registreeritud 779 haigusjuhtu. Ühtlasi teatati, et eelmisel päeval suri haiguse tüsistustesse viies inimene, 81-aastane naine.
 Ameerika Ühendriikide 2020. aasta rahvaloenduse loendusmoment.
 Ameerika Ühendriikides kuulutas nafta, maagaasi ja põlevkiviõli tootmise ettevõte Whiting Petroleum Corporation välja pankroti. Suurtes võlgades ettevõttele said lõplikult saatuslikuks maailmaturul tugevalt langenud süsivesinike hinnad.
 San Marinos astusid kaptenregentidena ametisse Alessandro Mancini ja Grazia Zafferani.
 Eestis jõustus apteegireform, mille kohaselt võivad apteegid Eestis kuuluda ainult diplomeeritud proviisoritele.
 Eesti kultuuriministeerium teatas, et ministeeriumi kunstide asekantsleriks saab Taaniel Raudsepp, kes astub ametisse 15. mail.

2. aprill

 2019.–2020. aasta koroonapandeemia:
Fidži võimud kehtestasid alates 3. aprillist pealinnas Suvas vähemalt kaheks nädalaks liikumiskeelu. Riigis oli selleks hetkeks diagnoositud seitse haigestumist.
 Hispaanias suri ööpäevaga koroona tüsistustesse 950 inimest, mis on seni riigi suurim ühes ööpäevas koroona tõttu surnud inimeste hulk. Surnute koguarv kasvas sellega 10 003 inimeseni. Samal päeval avaldati ka Hispaania tööturu eelmise kuu statistika, millest selgus, et alates karantiini ja liikumiskeelu kehtestamisest märtsi keskelt kuni lõpuni kaotas riigis töö 898 922 inimest.
 Malawi president Peter Mutharika teatas esimesest kolmest kinnitust leidnud koroonajuhust.
 Prantsusmaa teatas 1355 uuest koroonaga seotud surmajuhtumist. Osaliselt tingis nii suure surmade kasvu muutus statistikas – ööpäeva jooksul haiglates surnutele liideti nüüd ka kõik varem hooldekodudes aset leidnud surmajuhtumid, mis seni surmade statistikas ei sisaldunud.
 Suurbritannia tervise- ja sotsiaalamet teatas ööpäevaga lisandunud 569 surmajuhtumist, millega kasvas riigis koroona tüsistustesse surnute koguarv 2921 inimeseni.
 Venemaal Novgorodi lähistel arreteeriti kahel korral Aleksei Navalnõi asutatud ametiühingute liitu kuuluva meditsiinitöötajate ametiühingu juht Anastassija Vassiljeva, kes püüdis koos kolleegidega kohalike haiglate personalile toimetada kaitsevahendeid ja hingamisaparaate. Vassiljevat süüdistati enesekarantiini ja liikumiskeelu rikkumises. Samal päeval teatas president Vladimir Putin, et esialgu kaheks nädalaks riigis välja kuulutatud töötamiskeeldu pikendatakse 30. aprillini, seejuures säilitades endiselt kõigile töötajatele 100% töötasu.
 Eestis lisandus Terviseameti andmetel ööpäevaga 79 uut koroonajuhtu, millega suurenes haigestunute koguarv 858 inimeseni. Sama ajavahemiku kestel suri haiguse tüsistustesse kuus inimest, millega kasvas haigusega seoses surnute koguarv 11 inimeseni.
 Pakistani Sindhi provintsi ülemkohus muutis ära madalama kohtuastme otsuse, mille alusel oli neli meest 2002. aastal süüdi mõistetud ameerika ajakirjaniku Daniel Pearli tapmises. Kolmele neist oli määratud eluaegne vangistus ja ühele surmanuhtlus, kokku olid nad vangistuses viibinud 18 aastat ja tuli nüüd ülemkohtu otsuse alusel vabastada. 
 Venemaa president Vladimir Putin rahuldas Komi Vabariigi pea Sergei Gaplikovi tagasiastumispalve ja nimetas vabariigi pea kohusetäitjaks Vladimir Uiba. Samuti rahuldas ta Arhangelski oblasti kuberneri Igor Orlovi tagasiastumispalve ja nimetas kuberneri kohusetäitjaks senise Jamali Neenetsi autonoomse ringkonna kuberneri Aleksandr Tsõbulski. Tsõbulski asemel sai omakorda Jamali Neenetsi autonoomse ringkonna kuberneri kohusetäitjaks Juri Bezdudnõi.

3. aprill

 2019.–2020. aasta koroonapandeemia:
Ameerika Ühendriikides teatas Johns Hopkinsi Ülikool, et nende arvestuse kohaselt suri ööpäeva jooksul koroona tüsistustesse riigis 1169 inimest. Tegemist oli suurima ööpäevase surnute arvuga, mis ühegi riigi ametlikus statistikas seni registreeritud.
 Falklandi saartel teatati esimesest koroonajuhust.
 Hispaanias suri võimude teatel ööpäevaga koroona tüsistustesse 932 inimest, surnute koguarv kasvas sellega 10 935 inimese võrra. Haigus oli selleks ajaks diagnoositud kokku 117 710 inimesel.
 Itaalias suri võimude teatel ööpäeva jooksul koroona tüsistustesse 766 inimest, surnute koguarv suurenes sellega 14 681 inimeseni. Ametlikult diagnoositud haigusjuhte oli riigis kokku 85 388.
 Suurbritannia tervise- ja sotsiaalamet teatas, et ööpäevaga suri koroona tüsistustesse 684 inimest, millega suurenes riigis haigusega seoses surnute arv 3605 inimeseni.
 Venemaa võimud teatasid ööpäevaga lisandunud 601 koroonajuhust, riigis oli koos nende diagnoosidega kokku registreeritud 4149 haigusjuhtu. Haiguse tüsistustesse oli surnud kokku 34 inimest. Samal päeval anti lennufirmadele korraldus lõpetada 3. aprilli õhtust kõik rahvusvahelised lennud, keeld puudutas ka lende, millega pidi koju toodama välismaale jäänud Venemaa kodanikke või Venemaalt ära toimetatama veel seal asuvaid välisriikide kodanikke.
 Eestis lisandus Terviseameti andmetel ööpäevaga 103 uut koroonajuhtu, millega suurenes haigestunute koguarv 961 inimeseni. Haiguse tüsistustesse oli selleks ajaks surnud kokku 12 inimest.
 Pakistanis tõkestas Sindhi provintsi valitsus nelja mehe vanglast vabastamise, kes kandsid seal karistust ameerika ajakirjaniku Daniel Pearli tapmise eest. Meeste vabastamiseks andis aluse eelmisel päeval provintsi ülemkohtus langetatud otsus, kuid Ameerika Ühendriikide protestide peale otsustasid Pakistani võimud kohtuotsust mitte täita ja vaidlustada selle omakorda kõrgemas kohtus.
 Saksamaal Bonnis tehti kahjutuks kohaliku ülikoolihaigla territooriumilt leitud Teise maailmasõja aegne lõhkemata lennukipomm. Demineerimistööde ajaks evakueeriti 200 haigla patsienti ja 1200 lähedal asuvate elumajade elanikku.
 Tšehhi pealinnas Prahas lasi linnavalitsus vastavalt 6. linnaosa halduskogu otsusele maha võtta linnaosas asunud ausamba NSV Liidu marssalile Ivan Konevile. Samm kutsus esile nii Venemaa saatkonna kui ka Tšehhi venemeelse presidendi Miloš Zemani protestid.
 Venemaa president Vladimir Putin rahuldas Kamtšatka krai kuberneri Vladimir Iljuhhini tagasiastumispalve ja nimetas kuberneri kohusetäitjaks Vladimir Solodovi. Seni Sahha valitsusjuhiks olnud Solodovi asemel sai Sahha valitsusjuhi kohusetäitjaks Aleksei Kolodeznikov.
 Eestis algatas Harju Maakohus T1 Kaubanduskeskuse omanikfirma Pro Kapital Grupp tütarettevõtte Tallinna Moekombinaat saneerimismenetluse. Avamisest alates vähese külastatavuse käes kannatanud T1 Kaubanduskeskuse rajamiseks ja käivitamiseks vajalikud kulud on tehtud valdavalt läbi Tallinna Moekombinaadi, selle tähtajaks tasumata kohustused võlausaldajate ees ulatusid saneerimise algatamise ajal seitsme miljoni euroni.

4. aprill

 2019.–2020. aasta koroonapandeemia:
Ameerika Ühendriikides New Yorgi osariigis suri ööpäevaga koroona tüsistustesse 630 inimest, kokku oli osariigis registreeritud 3565 kroonaga seotud surmajuhtu. Ühena viimastest kuberneride seas andis samal päeval elanikele korralduse ilma tungiva vajaduseta kodust mitte lahkuda Texase osariigi kuberner Greg Abbott.
 Hispaanias suri ööpäevaga koroona tüsistustesse 809 inimest, mis märkis juba teist ööpäeva järjest surmade arvu langust. Kokku oli riigis selleks päevaks registreeritud 11 744 koroonaga seotud surmajuhtu.
 Itaalias suri ööpäevaga koroona tüsistustesse 681 inimest, haiguse tõttu surnute koguarv suurenes 15 362 inimeseni.
 Prantsusmaal suri ööpäevaga koroona tüsistustesse 441 inimest. Kokku oli riigis selleks päevaks registreeritud 7560 koroonaga seotud surmajuhtu.
 Suurbritannia tervise- ja sotsiaalamet teatas, et ööpäevaga suri koroona tüsistustesse 708 inimest, muuhulgas ka seni noorim ohver, viieaastane laps. Kokku oli riigis selleks päevaks registreeritud 4313 koroonaga seotud surmajuhtu.
 Eestis lisandus Terviseameti andmetel ööpäevaga 58 uut koroonajuhtu, millega suurenes haigestunute koguarv 1018 inimeseni. Haiguse tüsistustesse oli selleks ajaks surnud kokku 13 inimest. Ühtlasi jõustusid riigis eelmisel õhtul välja kuulutatud uued piirangud kauplustele, mille kohaselt pidid poed välja arvutama, mitu inimest korraga poes viibida võib ja tagama, et sellest piirarvust ka kinni peetakse.
 Prantsusmaal Lyoni lähistel Romans-sur-Isère'i linnas ründas Sudaani päritolu mees noaga toidukaupluses sisseoste teinud inimesi, rünnakus sai kaks inimest surma ja veel viis inimest vigastada. Politsei pidas ründaja sündmuskohal kinni ja menetles rünnakut terroriaktina.
 Suurbritannia peamise opositsioonierakonna Leiboristliku Partei esimeheks valiti Keir Starmer, keda toetas 56,2% partei sisevalimistel osalenud inimestest.
 Venemaal Rjazani oblastis Jelatma alevis tappis mees jahirelvast viis inimest, kes tema korteri rõdu all liiga valjult juttu ajasid.

5. aprill

 2019.–2020. aasta koroonapandeemia:
Ameerika Ühendriikides teatas New Yorgi kuberner Andrew Cuomo, et ööpäevaga suri osariigis koroona tüsistustesse 594 inimest. Kokku oli osariigis selleks ajaks koroonat diagnoositud 122 000 inimesel, kellest 4159 olid haiguse tüsistustesse surnud.
 Lõuna-Sudaani asepresident Riek Machar teatas esimesest koroonajuhust riigis.
 Maroko justiitsministeerium teatas, et kuningas Mohammed VI andis armu 5654 vangile, et takistada koroona levikut kinnipidamisasutustes.
 Suurbritannias suundus 10 päeva varem koroonadiagnoosi saanud peaminister Boris Johnson oma arsti soovitusel haiglaravile. 
 Eestis lisandus Terviseameti andmetel ööpäevaga 63 uut koroonajuhtu ja eelmise ööpäeva tulemustele varem tehnilise vea tõttu lisamata jäänud veel 16 positiivset diagnoosi. Seega jõudis haigestunute koguarv riigis 1097 inimeseni. Haiguse tüsistustesse oli selleks ajaks surnud kokku 15 inimest.

6. aprill

 2019.–2020. aasta koroonapandeemia:
 Ameerika Ühendriikides ületas koroonaga seotud surmade arv 10 000 piiri. Johns Hopkinsi Ülikooli andmetel oli 6. aprilli õhtuks riigis haiguse tüsistustesse surnud 10 986 inimest, haigus oli diagnoositud kokku 368 000 inimesel. Samal päeval tühistas Wisconsini osariigi ülemkohus Wisconsini kuberneri Tony Eversi varasema otsuse, mille kohaselt oleks tulnud kroonaleviku tõttu osariigis 7. aprillile kavandatud presidendivalimiste eelvalimised edasi lükata.
 Austria liidukantsler Sebastian Kurz teatas, et tema valitsus loodab alates 14. aprillist hakata leevendama riigis kehtivaid liikumispiiranguid. Esimesena plaanib Austria valitsus taasavada kõik kuni 400 m² pindalaga kauplused ning aiandus- ja tööriistapoed.
 Läti peaminister Arturs Krišjānis Kariņš teatas, et valitsuskoalitsioon saavutas kokkuleppe riigis kehtiva eriolukorra pikendamiseks veel kuu aja võrra. Algselt pidi eriolukord Lätis kehtima kuni 14. aprillini.
 Poolas astus ametist tagasi teaduse ja kõrghariduse minister, ühtlasi asepeaminister Jarosław Gowin, kes oli sattunud vastuollu valitsuskoalitsiooni juhtiva erakonnaga Õigus ja Õiglus seoses presidendivalimiste korraldamisega. Minister oli soovinud, et valimised koroona leviku tõttu edasi lükataks, kuid võimupartei keeldus seda tegemast. Sama päeva õhtul võttis Poola parlamendi alamkoda häältega 230:226 vastu otsuse, mille kohaselt toimuksid 10. maile kavandatud presidendivalimised posti teel.
 Prantsusmaa terviseministeerium teatas, et ööpäevaga suri koroona tüsistustesse 833 inimest, haigusega seoses surnute koguarv riigis suurenes sellega 8911 inimeseni. Sama ajaperioodi jooksul suunati intensiivravile 478 inimest. 
 Saksamaa siseministeerium teatas, et on alustanud ette valmistama kava riigis kehtivate piirangute leevendamiseks pärast eriolukorra lõppu 19. aprillil.
 Senegali kohus vabastas kaheks kuuks vanglast Senegalis vanglakaristust kandva Tšaadi endise presidendi Hissène Habré, kuna sama vanglat kavatsetakse kasutada koroonvaiirushaigust põdevate kinnipeetavate karantiini jaoks ja 77-aastane Habré kuulub haiguse riskirühma.
 Soomes esitas pikemat aega majandusraskustes vaevelnud kaubanduskontsern Stockmann Helsingi ringkonnakohtule taotluse ettevõtte saneerimismenetluse alustamiseks, põhjendades seda koroona levikust tingitud rahavoogude kahanemisega.
 Suurbritannias halvenes märgatavalt koroona tõttu haiglas viibiva peaministri Boris Johnsoni tervis ja ta viidi üle intensiivravi osakonda. Samal päeval teatas koroona leviku tõttu kõik oma poed sulgenud Suurbritannia riidepoodide kett Debenhams, et esitab kohtule taotluse ettevõtte saneerimismenetluse alustamiseks. 
 Eestis lisandus Terviseameti andmetel ööpäevaga 11 uut koroonajuhtu, ametlikel andmetel oli riigis kokku 1108 haigestunut. Koroona tüsistustesse oli selleks ajaks surnud 19 inimest, 129 inimest viibis haiglaravil.
 Mali põhjaosas Bamba linnas korraldasid islamistlikud võitlejad rünnaku kohalikule sõjaväebaasile. Rünnakus hukkus 25 Mali sõdurit ja veel kuus sõdurit sai vigastada, sõjaväe teadetel õnnestus neil rünnak tagasi tõrjuda ja tappa 12 ründajat.
 Eestis alustas oma teist ametiaega Eesti Kunstiakadeemia rektor Mart Kalm. Riigis kehtiva eriolukorra tõttu andis Kalm ametivande akadeemia senati ja nõukogu ees video vahendusel.
 Tallinna linnavalitsus rahuldas Tallinna Sotsiaal- ja Tervishoiuameti juhataja Vahur Keldrima ametist lahkumise avalduse. Keldrima viimane tööpäev ametikohal on 8. aprill.

7. aprill

 2019.–2020. aasta koroonapandeemia:
 Ameerika Ühendriikides suri ööpäevaga koroona tüsistustesse üle 1800 inimese, neist ainuüksi 731 New Yorgi osariigis. Riigis tervikuna oli haigusega seotud surmajuhtumeid alates pandeemia algusest registreeritud üle 12 700, nendest 5489 New Yorgi osariigis.
 Euroopa Liidu rahandusministrite telefonikonverentsil, mis lõppes järgmise päeva varahommikul, ei suudetud kokku leppida ühtses meetmete paketis koroonast tingitud negatiivsete majanduslike mõjude leevendamiseks. Suurimaks takistuseks kujunesid lahkarvamused Hollandi ja Itaalia vahel.
 Iisraelis jõustus seoses paasapühade peatse algusega kolmeks ööpäevaks kehtestatud üleüldine liikumiskeeld, mille ajaks peatati ka linnadevaheline transport. Paasapühade alguseks, mil tavaliselt kogu suguvõsaga erilist paasaõhtusööki süüakse – 8. aprilli pärastlõunast 9. aprilli hommikuni – suleti ka kõik toidupoed ja keelati inimestel minna oma eluasemest kaugemale kui 100 meetrit. Samal päeval võttis valitsus vastu ka otsuse, millega kohustas kõiki Iisraeli elanikke alates 12. aprillist väljas liikudes maske kandma. Sama päeva seisuga oli riigis registreeritud üle 9000 haigusjuhu, 61 inimest oli koroona tüsistustesse surnud.
 Taani peaminister Mette Frederiksen teatas, et tema valitsus alustab 15. aprillist riigis kehtivate piirangute leevendamist. Sellest kuupäevast peaksid tööd alustama lastehoiuteenused, lasteaiad ja algkoolid.
 Eestis lisandus Terviseameti andmetel ööpäevaga 42 koroonajuhtu, millega kokku oli riigis registreeritud 1149 haigusjuhtu. Haiguse tüsistustesse oli surnud 21 inimest, 130 inimest viibis haiglaravil.
 2020. aasta Ameerika Ühendriikide presidendivalimised: Wisconsini osariigis toimusid presidendivalimiste eelvalimised.
 Austraalia ülemkohus mõistis roomakatoliku kiriku kardinali George Pelli õigeks kahes talle esitatud süüdistuses alaealiste seksuaalsest ärakasutamisest. Madalamad kohtuastmed olid kardinali seni süüdi tunnistanud, kuid ta kaebas süüdimõistva otsuse ülemkohtuni välja.
 Ecuadori kohus mõistis endise riigipea Rafael Correa süüdi korruptsioonis ja määras talle karistuseks kaheksa aastat vangistust. Kohtuprotsess toimus tagaselja, kuna Correa elab eksiilis oma abikaasa sünnimaal Belgias.

8. aprill

 2019.–2020. aasta koroonapandeemia:
Ameerika Ühendriikides sai Michiganist New Jersey ja New Yorgi osariigi järel kolmas osariik, kus oli registreeritud üle 20 000 koroonajuhu. Haiguse tüsistustesse oli Michiganis selleks ajaks surnud 959 inimest. New Yorgi kuberner Andrew Cuomo teatas samal päeval, et ööpäevaga suri haiguse tüsistustesse 779 inimest, haigusega seoses surnute koguarv suurenes osariigis 6268 inimeseni.
 Hiinas Wuhani linnas, kust koroonaviirus algselt levima hakkas, lõppes 76 päeva kehtinud reisimise keeld. Kõigil linnaelanikel, kellel pole haigustunnuseid, tekkis võimalus soovi või vajaduse korral linnast lahkuda. Linna sisenemine muutus võimalikuks juba mitu päeva varem.
 Prantsusmaa keskpank avaldas riigi esimese kvartali majandustulemused, mille kohaselt oli majandus kahanenud kvartaliga 6%. Seejuures oli koroonapandeemia ajal, märtsi kahel viimasel nädalal majanduslangus 32%. 2020. aasta esimese kvartali majandustulemused kujutasid endast suurimat kvartaalset langust Prantsuse majanduses alates 1945. aastast. 
 Suurbritannias teatasid eelkõige juudi kogukonnale mõeldud ajalehed The Jewish Chronicle ja Jewish News, et lõpetavad ilmumise, koondavad kõik töötajad ja alustavad ettevõtete likvideerimist. Algselt ühinema pidanud kaks väljaannet ei suutnud toime tulla koroonapandeemia ajal kiirelt kahanenud müüginumbrite ja reklaamitulu olulise vähenemisega. Samal päeval teatas Suurbritannia tervise- ja sotsiaalamet, et ööpäevaga suri riigis koroona tüsistustesse 938 inimest, kokku oli haigusega seotud surmajuhtumeid riigis selleks ajaks 7097.
 Eestis lisandus Terviseameti andmetel ööpäevaga 37 koroonajuhtu, millega kokku oli riigis registreeritud 1185 haigusjuhtu. Haiguse tüsistustesse oli surnud 24 inimest, 139 inimest viibis haiglaravil.
 2020. aasta Ameerika Ühendriikide presidendivalimised: Demokraatliku Partei presidendikandidaadiks pürginud senaator Bernie Sanders teatas oma valimiskampaania lõpetamisest, kindlustades sellega endise asepresidendi Joe Bideni saamise erakonna presidendikandidaadiks.
 Ida-Timori peaminister Taur Matan Ruak võttis tagasi oma tagasiastumisavalduse.
 Jeemeni keskvalitsuse poolel Jeemeni kodusõjas šiiitliku rühmituse Al-Ḩūthiyyūn vastu võitlev, Saudi Araabia juhtimisel tegutsev sõjaline koalitsioon teatas, et kehtestab alates järgmisest päevast ühepoolselt kahenädalase vaherahu. Vaherahu põhjendusena toodi välja vajadus aidata kaasa koroona leviku tõkestamisele.
 Omaani sultan Haitham ibn Tāriq andis armu 599 vangile, kelle seas oli ka 336 välismaalast. Omaani ametlikud allikad ei täpsustanud, kas armu anti koroona leviku tõkestamiseks või peatselt algava islami püha kuu ramadaani puhul.
 Slovakkia välisministrina astus ametisse Ivan Korčok, kes ei saanud märtsis koos ülejäänud valitsusega ametivannet anda karantiinis viibimise tõttu.

9. aprill

 2019.–2020. aasta koroonapandeemia:
Euroopa Liidu rahandusministrid suutsid lõpuks jõuda kokkuleppele 500 miljardi euro suuruses abipaketis koroona levikust tingitud negatiivsete mõjude leevendamiseks. Oluliseks vahendiks sai seejuures Euroopa stabiilsusmehhanism, mis eraldab 240 miljardit eurot suure võlakoormusega riikide täiendavate laenude tagamiseks.
 Prantsusmaa terviseministeerium teatas, et esimest korda alates pandeemia algusest vähenes viimase ööpäevaga haiglates intensiivravil viibivate koroonapatsientide hulk. Intensiivravil viibis 7062 inimest ehk 82 inimest vähem kui eelmisel päeval. Haigusse surnute koguarv oli aga suurenenud 12 210 inimeseni.
 Saksamaal teatas Robert Kochi Instituut, et ööpäevaga lisandus 4974 koroonadiagnoosi ja haiguse tüsistustesse suri 246 inimest. Sellega oli riigis koroona diagnoositud kokku 108 202 inimesel, haiguse tüsistustesse oli surnud kokku 2107 inimest.
 Suurbritannia peaministri Boris Johnsoni tervislik seisund paranes ja ta viidi intensiivravi osakonnast tagasi tavapalatisse. Samal päeval teatas Suurbritannia tervise- ja sotsiaalamet, et ööpäevaga suri riigis koroona tüsistustesse 881 inimest, haigusega seoses oli riigis kokku surnud 7978 inimest.
 Eestis lisandus Terviseameti andmetel ööpäevaga 23 koroonajuhtu, millega kokku oli riigis registreeritud 1207 haigusjuhtu. Haiguse tüsistustesse oli surnud 24 inimest, 134 inimest viibis haiglaravil. Eesti valitsus toetas samal päeval peetud istungil haridus- ja teadusminister Mailis Repsi plaani taastada alates 15. maist koolides osaline, väikestes rühmades kontaktõpe, eeldusel, et koroona levik on selleks ajaks taandumas.
 Austria pealinnas Viinis toimus naftat eksportivate riikide organisatsiooni OPEC laiendatud koosolek, millel osalesid ka Ameerika Ühendriigid, Venemaa ja teised naftatootjatest riigid, kes OPEC-isse ei kuulu. Kohtumisel jõudsid OPEC ja Venemaa kokkuleppele naftatoodangu olulises vähendamises alates maist 2020, mil igas päevas tuleks toota senisest tootmismahust 10 miljonit barrelit vähem. Tootmise vähendamisest loodetakse abi naftahindade jätkuva langemise vastu maailmaturul.
 Iraagis taandas Adnan al-Zurfi oma kandidatuuri peaministri ametikohale. President Barham Aḩmad Şāliḩ nimetas uueks peaministrikandidaadiks Mustafa al-Kadhimi.

10. aprill

 2019.–2020. aasta koroonapandeemia:
 Ameerika Ühendriikides suri Johns Hopkinsi Ülikooli andmetel ühe ööpäevaga koroona tüsistustesse 2108 inimest, mis oli seni pandeemia jooksul ühe riigi suurim ööpäevane suremus. Kokku oli Ameerika Ühendriikides sama päeva seisuga registreeritud 18 586 koroonaga seotud surmajuhtumit.
 Brasiiliast sai esimene riik lõunapoolkeral, kus koroona tüsistustesse oli surnud üle 1000 inimese. Riigi terviseministeeriumi andmetel oli 10. aprilliks Brasiilias registreeritud 19 638 haigusjuhtu ja 1056 surmajuhtu.
 Hispaania terviseministeerium teatas, et seoses haigus- ja surmajuhtude jätkuva vähenemisega leevendatakse alates 13. aprillist mõningaid riigis kehtivaid piiranguid, näiteks lubatakse tööle tagasi ehitustöölised ja avatakse ka mõned tootmisettevõtted.
 Iirimaa peaminister Leo Varadkar pikendas algselt aprilli keskpaigani kehtestatud liikumiskeeldu kuni 5. maini. Iirimaal oli 10. aprilli seisuga registreeritud 8089 haigusjuhtu ja 288 surmajuhtu.
 Itaalias suri ööpäevaga koroona tüsistustesse 570 inimest, surnute koguarv suurenes 18 849 inimeseni. Võrreldes eelmise päevaga oli vähem nii surmajuhte kui ka uusi haigusjuhte, mida diagnoositi 3951. Seitsmendat päeva järjest vähenes intensiivravil viibivate inimeste arv, neid oli nüüd kokku 3497.
 Jeemen teatas esimesest koroonajuhust.
 Prantsusmaa terviseministeeriumi andmetel suri ööpäevaga riigis koroona tüsistustesse 987 inimest, koos nendega oli riigis haiguse tüsistustesse surnud kokku 13 197 inimest. Intensiivravil viibivate inimeste arv vähenes teist ööpäeva järjest, kahanedes 62 inimese võrra.
 Saksamaal teatas Robert Kochi Instituut, et ööpäevaga registreeriti riigis 5323 uut haigusjuhtu ja 266 surmajuhtu. Koroona tüsistustesse oli riigis kokku surnud 2373 inimest.
 Suurbritannia tervise- ja sotsiaalameti teatel lisandus ööpäevaga 980 surmajuhtu, kokku oli riigis koroona tüsistustesse surnud 8958 inimest. 
 Eestis lisandus Terviseameti andmetel ööpäevaga 51 koroonajuhtu, millega kokku oli riigis registreeritud 1258 haigusjuhtu. Haiguse tüsistustesse oli surnud 24 inimest, 138 inimest viibis haiglaravil.
 Ameerika Ühendriikides teatas Los Angelese ringkonnaprokuratuur, et esitas juba varem seksuaalses ahistamises süüdi mõistetud ja selle eest vangistust kandvale filmiprodutsendile Harvey Weinsteinile uued, täiendavad süüdistused seksuaalkuritegudes.
 Gregoriuse kalendrit järgivad kristlikud kirikud ja kogudused tähistasid ülestõusmispühade nädalavahetust sisse juhatavat suurt reedet. Enamikus maailma riikides oli jumalateenistuste pidamine koguduse juuresolekul koroonapandeemia tõttu keelatud, laialdaselt korraldati jumalateenistuste tele-, raadio- ja internetiülekandeid.
 Tšaadi president Idriss Déby teatas, et Tšaadi relvajõud lõpetavad välismissioonidel osalemise. See võib tähendada ka Tšaadi vägede lahkumist äärmusliku islamirühmituse Boko Haram vastasest sõjalisest operatsioonist. 
 Venemaal Irkutski oblastis Angarski linnas puhkesid vanglas ulatuslikud rahutused. Väidetavalt sai mäss alguse kinnipeetavate peksmisest vangivalvurite poolt, mille tulemusel ründasid vangid ühte eriti vägivaldset vangivalvurit. Rahutuste käigus sai vähemalt üks inimene surma, kinnipeetavad süütasid vangla põlema. Vanglapersonalile saadeti rahutuste mahasurumiseks appi julgeolekuüksused.

11. aprill

 2019.–2020. aasta koroonapandeemia:
 Ameerika Ühendriikides ületas koroona tüsistustesse surnute arv 20 000 piiri, kokku oli riigis registreeritud 20 071 surmajuhtu. Sellega sai Ameerika Ühendriikidest teadaolevalt suurima koroonaohvrite arvuga riik maailmas.
 Soomes jõustus kuni 13. maini kehtestatud täiendav reisikeeld, mille kohaselt ei ole lubatud välismaalt laevaga saabuvatel reisijatel enam riiki siseneda.
 Suurbritannia tervise- ja sotsiaalameti andmetel suri koroona tüsistustesse ööpäevaga 917 inimest, kokku oli riigis registreeritud 9875 surmajuhtu.
 Türgi 31 suuremas linnas jõustus keskööl 48 tunniks kehtestatud range komandanditund. Riigis oli eelmise päeva seisuga registreeritud 47 029 haigusjuhtu, haiguse tüsistustesse oli surnud 1006 inimest.
 Eestis lisandus Terviseameti andmetel ööpäevaga 46 koroonajuhtu, millega kokku oli riigis registreeritud 1304 haigusjuhtu. Haiguse tüsistustesse oli surnud 24 inimest, 146 inimest viibis haiglaravil.
 2020. aasta Ameerika Ühendriikide presidendivalimised: Alaska osariigis tehti teatavaks posti teel toimunud eelvalimiste tulemused. Demokraatliku Partei eelvalimised võitis 55,3% häältega endine asepresident Joe Biden, valimissedelite väljasaatmise ajal veel kandideerinud senaator Bernie Sanders sai 44,7% häältest.
 Associated Press avaldas uudise, mille kohaselt Ameerika Ühendriikides meediaettevõtete ja sünagoogide vastu pommirünnakuid kavandanud paremäärmusliku veebipõhise võrgustiku Feuerkrieg Division juhiks oli Eestist Saaremaalt pärit 13-aastane poiss, kelle isik tehti kindlaks jaanuaris 2020 ja kes pärast suhtlemist julgeolekuametkondadega oma sidemed võrgustikuga katkestas.
 Iisraelis palus peaministrikandidaat Benny Gantz president Reuven Rivlinilt kaks nädalat ajapikendust koalitsioonikõneluste lõpetamiseks.

12. aprill

 2019.–2020. aasta koroonapandeemia:
 Hispaania terviseministeeriumi andmetel suri ööpäevaga koroona tüsistustesse 619 inimest, kokku oli riigis registreeritud 16 972 surmajuhtu. See tähendas ühtlasi, et pärast kolmepäevast langust pöördus suremus taas tõusule.
 Iisraeli valitsus kiitis heaks otsuse, mille kohaselt tuli kõigil välismaalt riiki saabujatel veeta 14 päeva hotellis karantiinis. Sarnane otsus oli välja kuulutatud ka 10 päeva varem, kuid mingil põhjusel ei olnud seda täitma hakatud ja arvukad lennureisijad võisid Iisraeli saabumisel jätkata tavapärast elu, ilma et neid oleks isegi koroona suhtes testitud.
 Itaalia terviseministeeriumi andmetel oli riigis kokku registreeritud 19 889 koroonaga seotud surmajuhtu. Registreeritud haigusjuhtude arv oli 156 363.
 Prantsusmaa terviseministeeriumi andmetel oli riigis registreeritud kokku 14 393 koroonaga seotud surmajuhtu. Intensiivravil oli 6845 inimest, ööpäevaga langes intensiivravi vajajate arv 35 inimese võrra. Vähenes ka haiglates koroona tüsistustesse surnute arv.
 Suurbritannias pääses haiglast kodusele ravile peaminister Boris Johnson. Ööpäevaga registreeriti Suurbritannias 737 uut koroonaga seotud surmajuhtu, millega oli riigis kokku registreeritud 10 612 surmajuhtu. 
 Eestis lisandus Terviseameti andmetel ööpäevaga viis koroonajuhtu, millega kokku oli riigis registreeritud 1309 haigusjuhtu. Haiguse tüsistustesse oli surnud 25 inimest, 153 inimest viibis haiglaravil.
 Gregoriuse kalendrit järgivad kristlikud kirikud ja kogudused tähistasid esimest ülestõusmispüha. 
 Iisraeli president Reuven Rivlin ei andnud Benny Gantzile lisaaega koalitsioonikõneluste jätkamiseks. Tegemist oli esimese korraga Iisraeli ajaloos kui president on taolisele taotlusele eitavalt vastanud. Ühtlasi andis president mõista, et kui Gantz järgmise päeva jooksul valitsust moodustada ei suuda, ei nimeta ta ise uut peaministrikandidaati, vaid saadab uue peaministrikandidaadi küsimuse otsustamiseks Knessetile.
 OPECi liikmesriigid, Venemaa ja mitmed teised suuremad naftat tootvat riigid jõudsid energeetikaministrite videokonverentsil lõpliku kokkuleppeni tootmismahtude vähendamises, et lõpetada maailmaturul nafta hinda alla surunud hinnasõda riikide vahel. Algselt lepiti tootmismahtude vähendamises kokku juba 9. aprillil, kuid Mehhiko ei olnud siis kokkuleppega nõus. Tootmismahud peaksid vähenema senise toodanguga võrreldes umbes 10%.
 Türgis esitas tagasiastumispalve siseminister Süleyman Soylu, kuid president Recep Tayyip Erdoğan lükkas selle tagasi.
 Venemaal Arhangelskis üritati öösel põlema süüdata kohalikku sünagoogi, kuid suuremat kahju sellest ei tekkinud. Tegemist oli kolmanda rünnakuga sünagoogi vastu alates 2015. aastast.

13. aprill

 2019.–2020. aasta koroonapandeemia:
Hispaania alustas riigis kehtinud rangete liikumispiirangute leevendamist. Tööle võisid tagasi pöörduda ehitus- ja rasketööstusettevõtete töötajad. Ööpäevaga suri riigis koroona tüsistustesse 517 inimest, kellega kokku oli riigis registreeritud 17 489 surmajuhtu. Haigusjuhte oli riigis kokku registreeritud 169 496.
 Iisraeli tarbijakaitseamet esitas kohtusse hagi lennufirmade United Airlines, Ukraine Airlines, Aegean Airlines ja Vueling Airlines vastu, kes olid keeldunud Iisraeli kodanikele hüvitamast koroona tõttu ära jäetud lendude maksumust.
 Prantsusmaa president Emmanuel Macron pikendas riigis kehtivat eriolukorda ja liikumiskeeldu kuni 11. maini. Riigis oli selleks ajaks registreeritud 98 076 koroonajuhtu, 14 967 inimest oli haiguse tüsistustesse surnud.
 Eestis lisandus Terviseameti andmetel ööpäevaga 24 koroonajuhtu, millega kokku oli riigis registreeritud 1332 haigusjuhtu. Haiguse tüsistustesse oli surnud 27 inimest, 157 inimest viibis haiglaravil.
 2020. aasta Ameerika Ühendriikide presidendivalimised: Demokraatliku Partei presidendikandidaadiks pürgimisest loobunud senaator Bernie Sanders kutsus oma pooldajaid üles toetama presidendivalimistel endist asepresidenti Joe Bidenit.
 Iisraeli president Reuven Rivlin andis viimasel hetkel enne kõneluste tähtaja lõppu peaministrikandidaadile Benny Gantzile ja senisele peaministrile Binyamin Netanyahule täiendavalt 48 tundi aega koalitsioonikõneluste lõpule viimiseks.
 Liibüa kodusõda: Liibüa rahvusliku ühtsuse valitsus, millel on ka rahvusvaheline tunnustus, teatas, et on väepealik Khalifa Haftari käest tagasi vallutanud kaks strateegilise tähtsusega linna, Vahemere rannikul asuvad Surmani ja Sabratha.
 Ukrainas Tšornobõli ja Prõpjati ümbruses üle nädala lõõmanud metsatulekahjud jõudsid umbes 1 km kaugusele suletud Tšornobõli tuumaelektrijaamast. Ukraina võimud kinnitasid, et olukord on kontrolli all.

14. aprill

 2019.–2020. aasta koroonapandeemia:
 Ameerika Ühendriikide president Donald Trump teatas, et andis oma administratsioonile korralduse peatada Maailma Terviseorganisatsiooni rahastamine. Trump süüdistas organisatsiooni koroona kui haiguse tõsiduse ja sellest tuleneva ohu varjamises haiguspuhangu algusfaasis.
 Ameerika Ühendriikide rahandusminister Steven Mnuchin ja Ameerika Ühendriikide 10 suuremat lennuettevõtet jõudsid kokkuleppele riiklikes toetustes, millega soovitakse tagada lennufirmade ellujäämine ja nende töötajate toimetulek koroonapandeemia tõttu oluliselt vähenenud reisilennuliikluse tingimustes.
 Ameerika Ühendriikides avaldas New Yorgi osariik korrigeeritud andmed koroonaohvrite kohta. Uue statistika kohaselt, millesse lülitati nüüd ka need surmajuhtumid, mille puhul polnud koroonaviirushaigust diagnoositud, kuid võis suure tõenäosusega oletada, oli osariigis kokku haigusega seoses 10 367 surmajuhtumit. Ameerika Ühendriikide surmajuhtumite koguarv suurenes selle statistilise korrektsiooniga üle 28 300.
 Austrias leevenesid alates märtsist kehtinud asutuste lahtiolekupiirangud, tööd võisid alustada mitmesugused väikepoed. Samal ajal laiendas Austria valitsus maskikandmise kohustust. Kõiki Austria elanikke kohustati maski kandma sisseoste tehes ja ühistransporti kasutades. Riigis oli selle päeva seisuga registreeritud 6142 haigusjuhtu ja 384 surmajuhtu.
 Hiina võimud andsid loa kahe eksperimentaalse koroonavaktsiini kliiniliste katsete alustamiseks. 
 India peaminister Narendra Modi teatas riigis kehtiva karantiini ja komandanditunni kehtivuse pikendamisest kuni 3. maini.
 Jordaania usuasjade ministeerium keelas islami püha kuu ramadaani ajaks mošeedes avalike palvuste läbiviimise, et tõkestada koroona levikut.
 Prantsusmaa terviseministeeriumi andmetel suri ööpäevaga koroona tüsistustesse 762 inimest, surmajuhtumeid oli riigis kokku registreeritud 15 729. Koroonaviirushaiguse diagnooside koguarv ületas 100 000 piiri, kuid jätkuvalt langes intensiivravi vajavate inimeste arv – neid oli haiglates 6730.
 Türgi parlament võttis häältega 279:51 vastu seaduse, mis võimaldab täitevvõimul koroona leviku piiramiseks vabastada ülerahvastatud vanglatest kümneid tuhandeid kinnipeetavaid. Kokku võib ajutine vabastamine puudutada 45 000 vanglakaristust kandvat inimest.
 Eestis lisandus Terviseameti andmetel ööpäevaga 45 koroonajuhtu, millega kokku oli riigis registreeritud 1373 haigusjuhtu. Haiguse tüsistustesse oli surnud 31 inimest, 146 inimest viibis haiglaravil.
 2020. aasta Ameerika Ühendriikide presidendivalimised: Ameerika Ühendriikide endine president Barack Obama teatas avalikult, et toetab presidendivalimistel kandidaadina oma kunagist asepresidenti Joe Bidenit.
 Egiptuse pealinnas Kairos puhkes politseioperatsiooni käigus tulevahetus politseinike ja islamiäärmuslaste vahel, hukkus üks politseinik ja seitse äärmuslast. 
 Kiribatil toimus parlamendivalimiste esimene voor, mis koroonapandeemia tõttu ühe nädala võrra edasi lükati.
 Mägi-Karabahhi Vabariigis toimus presidendivalimiste teine voor, mille võitis 88% häältega Araik Arutjunjan. Valimisaktiivsus oli 45%.
 Ukraina riiklik eriolukordade teenistus teatas, et on suutnud kustutada kõik avatud põlengud Tšornobõli ümbruses. Üle nädala kestnud metsapõlengud olid järjest lähenenud endisele Tšornobõli tuumaelektrijaamale ja tekitanud ohu radioaktiivse saaste levimiseks.

15. aprill

 2019.–2020. aasta koroonapandeemia:
 Ameerika Ühendriikides suri koroona tüsistustesse ööpäevaga 2371 inimest, kokku oli riigis registreeritud 30 800 surmajuhtumit. Haiguse diagnoosi oli kokku saanud umbes 635 000 inimest.
 Hispaania kaitseministeerium teatas, et tõi koroona leviku tõttu Malist sõjaliselt missioonilt ennetähtaegselt koju tagasi enam kui 100 sõjaväelast.
 Prantsusmaa rahandusministeerium teatas, et suurendab koroona majandusmõjude leevendamiseks ette nähtud abipaketti seniselt 45 miljardilt eurolt 110 miljardi euroni. Samal päeval teatas terviseministeerium, et ööpäevaga suri riigis koroona tüsistustesse 1438 inimest, tegemist oli seni suurima ööpäevase surmade arvuga Prantsusmaal. Kokku oli riigis haigusega seotud surmajuhtumeid registreeritud 17 167.
 Taani alustas kuu aega kehtinud liikumispiirangute leevendamist. Esimesena avati lastehoiuteenused, lasteaiad ja algkoolid, kuid esialgsetel andmetel avati sõltuvalt piirkonnast vaid 35–50% nendest lasteasutustest, sest ülejäänud vajasid lisaaega oma tingimuste vastavusse viimiseks täiendavatele tervisenõuetele.
 Eestis lisandus Terviseameti andmetel ööpäevaga 29 koroonajuhtu, millega kokku oli riigis registreeritud 1400 haigusjuhtu. Haiguse tüsistustesse oli surnud 35 inimest, 147 inimest viibis haiglaravil.
 Ameerika Ühendriikide kaitseministeerium avaldas aruande, mille kohaselt on Hiina tõenäoliselt läbi viinud salajasi väikese võimsusega maa-aluseid tuumakatsetusi, kuigi on ühinenud tuumakatsetuste keelustamise leppega.
 Iisraelis teatas peaministrikandidaat Benny Gantz, et ei suutnud vaatamata talle antud ajapikendusele valitsust moodustada ja tagastas mandaadi president Reuven Rivlinile.
 Kosovo president Hashim Thaçi pöördus kolmandat korda peaministri kohusetäitja Albin Kurti poole, et too esitaks talle uue peaministrikandidaadi. Presidendi kahele varasemale pöördumisele ei olnud peaminister lihtsalt reageerinud.
 Lõuna-Koreas toimusid parlamendivalimised. Valimistel sai Demokraatlik Partei absoluutse enamuse ehk 163 kohta 300-liikmelises parlamendis. Valimisaktiivsus oli 66,2%.
 Eestis otsustas Tallinna linnavalitsus sulgeda linnapea Edgar Savisaare ajal Lasnamäe linnaosas avatud munitsipaaltoidukaupluse Linnapood ja anda selle ruumid Toidupanga kasutusse.

16. aprill

 2019.–2020. aasta koroonapandeemia:
 Ameerika Ühendriikide president Donald Trump avalikustas kolmeastmelise plaani liikumispiirangute leevendamiseks ja majanduse elavdamiseks, jättes osariikide kuberneride otsustada, mis hetkest alates ja millises tempos nad seda plaani ellu viima hakkavad. 
 Saksamaal teatas Robert Kochi Instituut, et ööpäevaga suri koroona tüsistustesse 315 inimest ja registreeriti 2866 uut haigusjuhtu. Kokku oli riigis registreeritud 3569 surmajuhtu ja 130 450 haigusjuhtu.
 Suurbritannia peaministri kohusetäitja Dominic Raab teatas, et valitsus pikendab riigis kehtivaid karantiinimeetmeid veel vähemalt kolme nädala võrra. Riigi tervise- ja sotsiaalameti andmeil suri ööpäevaga koroona tüsistustesse 861 inimest, kokku oli riigis registreeritud 13 729 surmajuhtu.
 Eestis lisandus Terviseameti andmetel ööpäevaga 34 koroonajuhtu, millega kokku oli riigis registreeritud 1434 haigusjuhtu. Haiguse tüsistustesse oli surnud 36 inimest, 137 inimest viibis haiglaravil.
 Iisraeli president Reuven Rivlin tegi Knessetile ülesandeks jõuda järgmise 21 päeva jooksul kokkuleppele uue valitsuse moodustamises.

17. aprill

 2019.–2020. aasta koroonapandeemia:
 Ameerika Ühendriikide president Donald Trump ründas verbaalselt kolme demokraatide kontrolli all oleva osariigi võime, kuna nad venitavat sihilikult osariikides kehtivate piirangute leevendamisega. President postitas Twitterisse üleskutsed "vabastada" Michigan, Minnesota ja Virginia. Samal päeval teatas president, et eraldab koroona mõjude tõttu kannatanud põllumajandussektori toetuseks 19 miljardit USA dollarit.
 Prantsusmaa terviseministeeriumi andmetel lisandus ööpäevaga 761 koroonaga seotud surmajuhtu, kokku oli riigis registreeritud 18 681 sellist surmajuhtu. Üheksandat päeva järjest langes intensiivravil viibivate inimeste arv, neid oli nüüd 6027.
 Suurbritannia tervise- ja sotsiaalamet teatas ööpäevaga lisandunud 847 surmajuhust, kokku oli riigis koroona tüsistustesse surnud 14 576 inimest. Haigujuhte oli kokku registreeritud 108 692.
 Eestis lisandus Terviseameti andmetel ööpäevaga 25 koroonajuhtu, millega kokku oli riigis registreeritud 1459 haigusjuhtu. Haiguse tüsistustesse oli surnud 38 inimest, 129 inimest viibis haiglaravil.
 Doonau jõel Serbia ja Rumeenia piiril läks ümber paat, mille pardal olid Euroopa Liitu ebaseaduslikult pääseda püüdnud immigrandid. Õnnetuses hukkus vähemalt üks ja jäi kadunuks veel kaheksa inimest, seitse inimest õnnestus Rumeenia piirivalvel päästa.
 Fidži peaminister Josaia Voreqe Bainimarama tegi valitsuse koosseisus muudatusi, mille tulemusel võttis endale ka välisministri portfelli.
 Eestis kutsus Eesti Konservatiivne Rahvaerakond ametist tagasi väliskaubandus- ja infotehnoloogiaministri Kaimar Karu, kellele heideti ette kõrvalekaldumist erakonna poliitilisest liinist ja ametnike liigse mõju alla sattumist. Samal päeval teatas EKRE, et esitab uueks ministrikandidaadiks Raul Siemi, kes töötas seni siseminister Mart Helme nõunikuna.
 Eestis oli viimane tööpäev kultuuriministeeriumi kunstide asekantsleril Hillar Seinil. Mais 2020 astub ametisse uus asekantsler Taaniel Raudsepp.

18. aprill

 2019.–2020. aasta koroonapandeemia:
Iraani valitsus lubas pealinnas Teheranis avada väikeettevõtted, maapiirkondades ja väiksemates linnades oli see luba antud juba varem. Koroona tüsistustesse surnud inimeste arv langes riigis seitsmendat ööpäeva järjest, viimase ööpäevaga suri 73 inimest. Kokku oli riigis registreeritud 5031 surmajuhtu.
 Prantsusmaa parlamendi alamkoda kiitis varahommikul heaks lisaeelarve, millega suunatakse koroona leviku negatiivsete mõjude leevendamiseks majandusse täiendavalt 110 miljardit eurot. Samaks päevaks oli riigis registreeritud 19 323 koroonaga seotud surmajuhtu, millest 642 lisandus viimase ööpäevaga. Samal ajal vähenes jätkuvalt haiglates tava- ja intensiivravil olevate inimeste hulk – intensiivravil viibis 5833 ja tavaravil 30 639 inimest.
 Türgist sai Lähis-Idas kõige suurema nakatumiste arvuga riik. Riigis oli kokku registreeritud 82 329 koroonajuhtu, haiguse tüsistustesse oli surnud 1890 inimest. Enne seda oli Lähis-Ida suurim diagnooside arv Iraanis.
 Eestis lisandus Terviseameti andmetel ööpäevaga 53 koroonajuhtu, millega kokku oli riigis registreeritud 1512 haigusjuhtu. Haiguse tüsistustesse oli surnud 38 inimest, 122 inimest viibis haiglaravil.
 Hongkongi politsei vahistas 15 poliitilist aktivisti, kellele pandi süüks 2019. aasta valitsusvastaste meeleavalduste ettevalmistamist ja läbiviimist. Vahistatute seas oli Demokraatliku Partei asutaja Martin Lee, kirjastaja Jimmy Lai ja advokaat Margaret Ng. Mitmed lääneriigid, eelkõige Ameerika Ühendriigid ja Suurbritannia, mõistsid aktivistide vahistamise hukka ja kutsusid võime üles neid vabastama.
 Indoneesias Sumatra saare lääneosas hukkus maalihke tagajärjel üheksa inimest, kes olid läinud koloniaalajast pärinevasse mahajäetud kaevandusse illegaalselt kulda otsima.
 Lesotho peaminister Tom Thabane, keda politsei kahtlustab seotuses oma endise abikaasa mõrvaga ja kelle tagasiastumist on nõutud mitmetel meeleavaldustel, saatis tänavatele korda tagama sõjaväeüksuseid, süüdistades korrakaitseorganeid valitsusvastaste meeleolude ja rahutuste õhutamises.

19. aprill

 2019.–2020. aasta koroonapandeemia:
 Iisraeli valitsus leevendas mõningaid riigis kehtinud piiranguid, otsused jõustusid samast päevast. Inimesed said loa pidada õues palvusi, tingimusel, et ei kogune üle 19 inimese ja hoitakse kahemeetrist vahet. Samuti anti inimestele luba minna kodust kuni 500 meetri kaugusele, et tegeleda spordi või palvetamisega, ja töökohast samuti kuni 500 meetri kaugusele, kuid ainult palvetamiseks. Ettevõtted said loa senise 15% töötajate asemel korraga tööle lubada kuni 30% töötajatest, anti luba avada mitmed kauplused, samuti viia vabas õhus kuni 10 inimese osavõtul läbi laulatusi ja ümberlõikamisi. Riigis oli selleks ajaks diagnoositud 13 362 koroonajuhtu, 171 inimest oli haiguse tüsistustesse surnud.
 Eestis lisandus Terviseameti andmetel ööpäevaga 16 koroonajuhtu, millega kokku oli riigis registreeritud 1528 haigusjuhtu. Haiguse tüsistustesse oli surnud 40 inimest, 125 inimest viibis haiglaravil.
 Juliuse kalendrit kasutavad kristlikud kirikud ja kogudused, sealhulgas enamik õigeusu kirikuid ja vanu idakirikuid, tähistasid esimest ülestõusmispüha.

20. aprill

 2019.–2020. aasta koroonapandeemia:
 Ameerika Ühendriikide president Donald Trump teatas sotsiaalmeediavõrgustikus Twitter, et kavatseb koroonapandeemia tõttu peatada täielikult sisserände Ameerika Ühendriikidesse.
 Norra odavlennufirma Norwegian Air Shuttle teatas, et tema neli tütarettevõtet Rootsis ja Taanis esitasid koroonapandeemiast tingitud lennumahtude vähenemise tõttu taotlused pankroti välja kuulutamiseks.
 Eestis lisandus Terviseameti andmetel ööpäevaga 7 koroonajuhtu, millega kokku oli riigis registreeritud 1535 haigusjuhtu. Haiguse tüsistustesse oli surnud 40 inimest, 128 inimest viibis haiglaravil. Saaremaa vallavanem Madis Kallas teatas samal päeval, et astub mais 2020 vallavanema ametikohalt tagasi. Kallas põhjendas oma otsust vastutuse võtmisega koroona eriti laialdase leviku eest Saaremaal, millele aitas kaasa märtsi alguses vallavalitsuse nõusolekul saarel korraldatud võrkpallivõistlus. Eesti ajakirjandus teatas samal päeval esimestest suurematest kollektiivsetest koondamistest, kõik oma töötajad oli otsustanud koondada Tallinna hotell Nordic Hotel Forum ja bussiettevõte Taisto Bussid.
 Iisraelis allkirjastasid Benny Gantz ja Binyamin Netanyahu kokkuleppe valitsuskoalitsiooni moodustamiseks. Leppe kohaselt jätkab Netanyahu peaministrina esimesed 18 kuud, seejärel võtab peaministri ameti üle seni kaitseministrina töötav Gantz. Leppes nõustus Gantz ka Jordani läänekalda annekteerimisega, millele ta seni oli vastu seisnud ja mis peaks algama juulis 2020. 
 Nafta hind maailmaturul jätkas tugevat langust vaatamata naftat tootvate riikide eelmise nädala kokkuleppele vähendada tootmist ja selle abil hinda ülespoole suruda. Õhtuks oli naftafutuuride hind muutunud negatiivseks, tulevikutehinguid tehti hinnaga -37 USA dollarit toornafta barreli kohta.
 Vanuatu parlament valis 31 poolthäälega uueks peaministriks Bob Loughmani, kes tegi samal päeval teatavaks ka oma valitsuskabineti koosseisu.
 Eesti president Kersti Kaljulaid nimetas ametisse väliskaubandus- ja infotehnoloogiaministri Raul Siemi.

21. aprill

 2019.–2020. aasta koroonapandeemia:
Eestis kinnitas Terviseamet miinimumnõuded plaanilise ravi taastamiseks raviasutustes, mis tähendab, et seni koroonapatsientidele keskendunud raviasutused said nende nõuete täitmisel hakata järkjärguliselt pakkuma taas plaanilisi raviprotseduure ja meedikute vastuvõtte.
 Kiribatil toimus parlamendivalimiste teine voor.

Viited

 4